Георге Георгију-Дежа је 1965. године наследио Николаје Чаушеску. Као чланица Варшавског уговора, Румунија није учествовала у војној интервенцији 1968. године у гушењу Прашког пролећа у Чехословачкој. Током мандата Чаушеског, Румунију су посетили Ричард Никсон и Шарл де Гол, а румунски председник је посетио САД и Уједињено Краљевство. Румунија је одржавала добре односе са Западном Немачком, Израелом, Кином, Албанијом и Чилеом. Године 1977. јак земљотрес је погодио румунску престоницу. Букурешт је 1979. године добио метро. Средином 1960-их година Румунија и Југославија ушле су у пројекат изградње хидроелектране Ђердап. Јавни дуг Румуније је током мандата Чаушеског значајно порастао што је довело до сиромаштва румунског становништва. Тајна полиција Румуније (Секуритатеа) терорисала је становништво. Владавина румунског председника подсећала је на диктатуру. Михаил Горбачов критиковао је румунског председника због начина владавине.